2. ปัจจัยความเสี่ยง

คณะกรรมการบริษัทได้มอบหมายให้คณะกรรมการบริหารความเสี่ยงซึ่งประกอบด้วย
กรรมการบริหารและกรรมการผู้จัดการของบริษัทและบริษัทย่อย
เป็นผู้ดูแลรับผิดชอบในการบริหารความเสี่ยงในการดำเนินธุรกิจของบริษัทให้อยู่ในเกณฑ์ที่ยอมรับได้และสอดคล้องกับสภาวะแวดล้อมที่เปลี่ยนแปลงอย่างต่อเนื่อง
การกำหนดความเสี่ยงและการบริหารความเสี่ยงทั้งหมดจะต้องได้รับการอนุมัติจากคณะกรรมการบริษัท
โดยกำหนดให้คณะกรรมการบริหารความเสี่ยงต้องมีการประชุมและรายงานผลของการบริหารความเสี่ยงต่อคณะกรรมการบริษัทอย่างน้อยไตรมาสละ
1 ครั้ง การบริหารความเสี่ยงของบริษัทประกอบด้วยขั้นตอนหลัก ดังนี้

1. กำหนดนโยบายและแนวทางในการบริหารความเสี่ยง
เพื่อให้ทุกส่วนในองค์กรเข้าใจและมีการบริหารความเสี่ยงในทิศทางเดียวกัน
พร้อมทั้งกำหนดระดับของความเสี่ยงที่บริษัทยอมรับได้หรือความสูญเสียที่จะยอมรับได้

2. การประเมิน บริหารและจัดการความเสี่ยง รวมทั้งการติดตามผลอย่างสม่ำเสมอ
ด้วยเครื่องมือการจัดการที่เหมาะสม
เพื่อให้เกิดประสิทธิภาพครอบคลุมความเสี่ยงและผลทั้งหมดที่อาจเกิดขึ้น
พร้อมทั้งหาวิธีในการบริหารจัดการหรือลดความเสี่ยงให้อยู่ในเกณฑ์ที่บริษัทยอมรับได้

3. การรายงานผลการบริหารความเสี่ยงต่อคณะกรรมการบริษัท
โดยมีการรายงานเป็นประจำทุกไตรมาส และหากมีความเสี่ยงใหม่เกิดขึ้นโดยมิได้คาดการณ์ไว้
และมีแนวโน้มจะกระทบกับการดำเนินธุรกิจของบริษัทอย่างรุนแรง
คณะกรรมการบริษัทอาจต้องทบทวนแผนธุรกิจและเป้าหมายใหม่ทั้งหมด
เพื่อให้การดำเนินธุรกิจของบริษัทยังคงดำเนินต่อไปได้อย่างมั่นคงและปลอดภัย

สำหรับปี 2556 บริษัทกำหนดความเสี่ยงและแนวทางในการบริหารจัดการโดยแบ่งออกเป็น 4 ส่วน
ดังนี้

2.1 ความเสี่ยงด้านการเงิน (Financial Risk)

สำหรับปี 2556 นี้ บริษัทยังคงประเมินความเสี่ยงทางการเงินอยู่ในระดับสูง
อันเนื่องมาจากวิกฤติทางการเงินของภาคพื้นยุโรป
ที่ยังคงมีปัญหาอย่างต่อเนื่องแม้จะปรับตัวในทางที่ดีขึ้น
ประกอบกับปรากฏการณ์การไหลเข้าของเงินทุน
เพื่อหาประโยชน์จากส่วนต่างดอกเบี้ยหรือการนำเงินเข้าลงทุนในโครงการอสังหาริมทรัพย์จนอาจนำไปสู่สภาวะฟองสบู่
อย่างไรก็ตามจากมาตรการต่างๆ ของภาครัฐ ที่คอยติดตามสถานการณ์อย่างใกล้ชิด
ผนวกกับความเข้มงวดของสถาบันการเงิน น่าจะช่วยให้สถานการณ์ต่างๆ คลี่คลายลง
แต่ยังคงต้องติดตามอย่างใกล้ชิด
โดยบริษัทได้กำหนดแนวทางในการบริหารจัดการความเสี่ยงด้านการเงินไว้ดังนี้

ปัจจัยเสี่ยง วิกฤติทางการเงินของภาคพื้นยุโรป

ระดับของความเสี่ยง สูง

  การจัดการความเสี่ยง - ระมัดระวังการบริหารกระแสเงินสดของบริษัทให้อยู่ในระดับที่เหมาะสม
  โดยคำนึงถึงต้นทุนจากภาระดอกเบี้ยควบคู่กันไป
  โดยบริษัทกำหนดให้มีกระแสเงินสดที่ไม่มีภาระผูกพันเป็นจำนวน ไม่ต่ำกว่า 500 ล้านบาท
  เพื่อให้เพียงพอต่อการดำเนินงาน

  - พิจารณาเพิ่มช่องทางการเงินให้มีความหลากหลาย เพื่อไม่ผูกพันกับสถาบันการเงินเท่านั้น
  อันจะทำให้การบริหารการเงินของบริษัทมีความคล่องตัวมากขึ้น

  ปัจจัยเสี่ยง อัตราการปฏิเสธสินเชื่อรายย่อย

  ระดับของความเสี่ยง สูง

  การจัดการความเสี่ยง -
  บริหารสถาบันการเงินที่ร่วมกับบริษัทให้มีทิศทางและเป้าหมายที่สอดคล้องกัน โดยคำนึงถึง
  ประโยชน์ของลูกค้าของบริษัทที่มีรายได้ระดับกลางถึงกลาง-ล่างเป็นหลัก
  เพื่อบรรลุเป้าหมายในการลดอัตราการปฏิเสธสินเชื่อตามแนวทางและกลยุทธ์ของบริษัทในภาพ
  รวมทั้งสินเชื่อโครงการและสินเชื่อรายย่อย อันก่อให้เกิดประโยชน์แก่ทุกฝ่าย

  - เพิ่มช่องทางในการบริหารสินเชื่อให้มีความหลากหลายและเหมาะสมกับลูกค้ากลุ่มเป้าหมาย

2.2 ความเสี่ยงด้านกลยุทธ์ (Strategic Risk)

จากการที่บริษัทกำหนดทิศทางในการดำเนินธุรกิจ
โดยการใช้กลยุทธ์แบบมุ่งเน้นเฉพาะการพัฒนาโครงการอาคารชุดพักอาศัยสำหรับกลุ่มเป้าหมายที่มีรายได้ระดับกลางถึงกลาง-ล่างเป็นหลัก
ด้วยการดำเนินงานโดยบุคลากรภายใน
นับเป็นโอกาสทางธุรกิจที่ส่งผลให้ธุรกิจของบริษัทเติบโตตามลำดับแบบค่อยเป็นค่อยไป
แต่ในขณะเดียวกันกลยุทธ์ดังกล่าวก็มีความเสี่ยงควบคู่กันไป
บริษัทอาจประสบปัญหาในการดำเนินธุรกิจโดยเฉพาะยอดขายและรายได้
โดยบริษัทประเมินความเสี่ยงทางกลยุทธ์อยู่ในระดับสูง
และกำหนดแนวทางในการบริหารจัดการความเสี่ยงด้านกลยุทธ์ ดังนี้

ปัจจัยเสี่ยง สภาวะการแข่งขันของกลุ่มเป้าหมายในตลาด

ระดับของความเสี่ยง สูง

  การจัดการความเสี่ยง -
  ปรับลดต้นทุนและค่าใช้จ่ายในการดำเนินงานด้านการพัฒนาและปรับปรุงกระบวนการในการทำงานอย่างต่อเนื่องทั่วทั้งองค์กร
  โดยเฉพาะกระบวนการหลักในการดำเนินธุรกิจ รวมถึงปิยมิตรทางการก่อสร้าง
  ซึ่งเป็นหัวใจหลักในการบริหารจัดการต้นทุนทั้งทางตรงและทางอ้อม

  - เพิ่มคุณค่าของผลิตภัณฑ์และบริการที่ส่งมอบแก่ลูกค้าด้วยการพัฒนาอย่างต่อเนื่อง
  จนทำให้ผลิตภัณฑ์และบริการของบริษัทแตกต่างจากคู่แข่งทั้งทางด้านคุณภาพและราคา

  - เพิ่มกลยุทธ์ด้านความรับผิดชอบต่อสังคมและสิ่งแวดล้อม เพื่อลดผลกระทบและความเสียหาย
  ต่อสิ่งแวดล้อมและสังคมในวงกว้าง จนทำให้ผู้บริโภคปฏิเสธที่จะเลือกใช้ผลิตภัณฑ์หรือบริการ
  ของบริษัท

  - พัฒนาโครงการชุมชนเมือง อันหมายถึง การพัฒนาโครงการอาคารชุดพักอาศัยขนาดใหญ่
  ที่มีจำนวนหน่วยมากกว่าปกติหลายเท่าตัว เพื่อความได้เปรียบในด้านของต้นทุน (Economy of
  Scale)
  ในทำเลที่มีความหนาแน่นสูงในราคาที่เหมาะสมสำหรับกลุ่มเป้าหมายที่มีรายได้ในระดับกลางถึงกลาง-ล่าง
  (Affordable Price)
  ที่ต้องการมีที่พักอาศัยที่มีคุณภาพพร้อมการบริการหลังการขายเป็นของตนเอง

ปัจจัยเสี่ยง มุ่งเน้นลูกค้าเฉพาะกลุ่ม

ระดับของความเสี่ยง สูง

การจัดการความเสี่ยง - ขยายการพัฒนาโครงการที่มิใช่อาคารชุด (Non-Condo) โดยบริษัทย่อย

  -
  เพิ่มการพัฒนาโครงการในต่างจังหวัดที่มีการขยายตัวทางเศรษฐกิจสูงหรือเป็นศูนย์กลางของภูมิภาคหรือการคมนาคมขนส่ง
  อีกทั้งยังคงมีความต้องการที่พักอาศัยที่มีคุณภาพในราคา ที่เหมาะสมภายใต้แบรนด์ “ลุมพินี”
  หรือการขยายการพัฒนาไปยังจังหวัดที่เป็นจุดหมายปลายทางของการท่องเที่ยว
  โดยการพัฒนาโครงการในลักษณะคอนโดพักตากอากาศ เพื่อรองรับความต้องการของคนกรุงเทพฯ
  ที่รู้จักแบรนด์ “ลุมพินี” เป็นอย่างดี

  ปัจจัยความเสี่ยง การดำเนินงานโดยบุคลากรภายใน

  ระดับของความเสี่ยง สูง

  การจัดการความเสี่ยง

  - พิจารณาการดำเนินงานด้วยการว่าจ้างหน่วยงานภายนอก (Outsource)
  เพื่อลดข้อจำกัดในการเติบโตของบริษัท อีกทั้งยังเป็นการช่วยลดค่าใช้จ่ายคงที่
  อันเกิดจากการเพิ่มจำนวนบุคลากรตามการขยายตัวของธุรกิจอีกทางหนึ่ง

  - พัฒนาประสิทธิภาพของบุคลากรของหน่วยงานภายนอก (Outsource)
  ที่ร่วมงานกับบริษัทให้มีสมรรถนะเท่าเทียมกับบุคลากรของบริษัทภายใต้ “วัฒนธรรมขององค์กร”
  (Core Values)

  -
  พิจารณาความเหมาะสมของอัตราการเติบโตของผลประกอบการให้อยู่ในระดับที่สามารถควบคุมและจัดการได้
  โดยคำนึงถึงความสมดุลในทุกมิติของการดำเนินการ

2.3 ความเสี่ยงด้านการดำเนินงาน (Operation Risk)

ภายใต้สภาพแวดล้อมที่เปลี่ยนแปลงอย่างรวดเร็วและการแข่งขันที่มีแนวโน้มอยู่ตลอดเวลา
ประกอบกับการเพิ่มขึ้นของต้นทุน
ประสิทธิภาพของการดำเนินงานมีส่วนสำคัญในการผลักดันให้บริษัทยังคงสามารถรักษาอัตราการเติบโตของผลกำไรได้อย่างต่อเนื่อง
ทั้งพนักงานส่วนหน้าและพนักงานในส่วนสนับสนุนต่างก็มีส่วนสำคัญในการบรรลุเป้าหมายของบริษัท
บริษัทจึงเพิ่มความเข้มข้นในการบริหารจัดการความเสี่ยงด้านการดำเนินงาน
ซึ่งมีผลกระทบอยู่ในระดับสูง ดังนี้

  ปัจจัยความเสี่ยง ผลกระทบจากนโยบายการปรับขึ้นค่าแรงขั้นต่ำและเงินเดือนพนักงาน

  ระดับของความเสี่ยง สูง

  การจัดการความเสี่ยง - เพิ่มประสิทธิภาพของบุคลากรในการดำเนินงานด้วยการพัฒนาฝึกอบรม
  เพิ่มพูนทักษะในด้านต่างๆ ที่จำเป็นต่อการปฏิบัติงาน
  โดยยังคำนึงถึงความสมดุลระหว่างชีวิตและงาน

  - เพิ่มความเข้มข้นในการลดต้นทุนแฝงอันเกิดจากกระบวนการออกแบบทั้งงานสถาปัตยกรรม
  งานโครงสร้าง และงานระบบต่างๆ

  -
  เจรจากับปิยมิตรทางการก่อสร้างเพื่อหาทางลดและกระจายผลกระทบอันเกิดจากการเพิ่มขึ้นของต้นทุน
  โดยทุกฝ่ายยังคงสามารถบรรลุเป้าหมายร่วมกัน

  ปัจจัยเสี่ยง การสรรหาพัฒนาบุคลากรไม่ทันต่อการเติบโตขององค์กร

  ระดับความเสี่ยง สูง

  การจัดการความเสี่ยง - พิจารณาการว่าจ้างหน่วยงานภายนอกองค์กร (Outsource)
  ที่มีคุณสมบัติที่เหมะสม สามารถปฏิบัติหน้าที่ต่างๆ ได้ตามมาตรฐานของบริษัท
  เพื่อยังคงรักษาคุณภาพของการบริการให้เป็นไปตามมาตรฐานที่ยอมรับขององค์กร

  - เพิ่มประสิทธิภาพของการบริหารบุคลากรให้มีคุณภาพและจำนวนที่เหมาะสม
  และเพียงพอต่อความจำเป็นในแต่ละสายงาน

  - จัดตั้ง “สถาบัน แอล.พี.เอ็น.”
  เพื่อเป็นศูนย์กลางในการพัฒนาและฝึกอบรมให้แก่บุคลากรของบริษัทและบริษัทย่อย

  - พิจารณาการขยายตัวขององค์กรให้อยู่ในระดับที่เหมาะสม
  โดยคำนึงถึงความสมดุลในทุกมิติของการดำเนินงาน

  ปัจจัยเสี่ยง ความตื่นตัวต่อผลกระทบที่มีต่อสังคมและสิ่งแวดล้อมของธุรกิจ

  ระดับความเสี่ยง สูง

  การจัดการความเสี่ยง - เพิ่มความเข้มข้นของกลยุทธ์ความรับผิดชอบต่อสังคมและสิ่งแวดล้อม
  โดยสร้างจิตสำนึกของพนักงานทั่วทั้งองค์กร รวมถึงปิยมิตรทางการก่อสร้าง
  พร้อมทั้งปฏิบัติตามแนวทางลดผลกระทบจากการพัฒนาโครงการที่ได้รับอนุมัติอย่างเคร่งครัด

  - บริหารความสัมพันธ์กับชุมชนโดยรอบระหว่างการก่อสร้างและหลังส่งมอบ
  โดยจัดตั้งทีมงานเฉพาะที่ประกอบด้วยผู้บริหารระดับสูงของบริษัทเข้าเยี่ยมเยือนชุมชนโดยรอบอย่างสม่ำเสมอ
  เพื่อรับฟังข้อร้องเรียนต่างๆ เพื่อนำกลับมาแก้ไข ปรับปรุง มาตรการในการป้องกันและ
  ลดผลกระทบอย่างทันท่วงที

2.4 ความเสี่ยงด้านกฎระเบียบ (Compliance Risk)

ธุรกิจพัฒนาอสังหาริมทรัพย์มักจะถูกกระทบจากการเปลี่ยนแปลงกฎเกณฑ์หรือการตีความและบังคับใช้กฎหมาย
ในบางครั้งอาจรุนแรงถึงขั้นโครงการถูกระงับการก่อสร้าง ถูกสั่งให้รื้อถอน
หรือไม่พิจารณาเห็นชอบออกใบอนุญาตการก่อสร้าง ซึ่งสร้างความเสียหายอย่างใหญ่หลวง
บริษัทจึงกำหนดให้ความเสี่ยงด้านกฎระเบียบเป็นความเสี่ยงที่หากเกิดขึ้นแล้วมีผลกระทบสูงต่อการดำเนินธุรกิจ
โดยบริษัทได้กำหนดการบริหารจัดการความเสี่ยงด้านกฎระเบียบไว้ ดังนี้

  ปัจจัยเสี่ยง กฎระเบียบที่ไม่ชัดเจนของภาครัฐ

  ระดับความเสี่ยง สูง

  การจัดการความเสี่ยง - พิจารณาข้อกฎหมายอย่างละเอียดก่อนซื้อที่ดิน
  พร้อมทั้งจัดตั้งคณะทำงานจากหลากหลายหน่วยงาน
  เพื่อรับผิดชอบในการจัดเตรียมข้อมูลที่สำคัญในการตัดสินใจซื้อที่ดินแต่ละแปลง
  ให้รวดเร็วและทันกำหนดเวลา

  - พิจารณาเปิดขายโครงการหลังจากได้รับอนุมัติจากหน่วยงานท้องถิ่นเป็นที่เรียบร้อยแล้ว

2.5 ความเสี่ยงจากภัยธรรมชาติ (Natural Disaster Risk)

มหาอุทกภัยเป็นเหตุการณ์ที่เกิดขึ้นเหนือความคาดหมายของสังคมและส่งผลเสียหายรุนแรงและเป็นวงกว้าง
และมีแนวโน้มว่าโอกาสเกิดจะมีมากเพิ่มขึ้นทุกปีตามภาวะการเปลี่ยนแปลงของสภาพภูมิอากาศโลก
บริษัทจึงกำหนดให้ความเสี่ยงจากมหาอุทกภัย หากเกิดขึ้นแล้วมีผลกระทบสูง
และได้กำหนดแนวทางในการบริหารความเสี่ยง ดังนี้

  ปัจจัยเสี่ยง ความเชื่อมั่นของลูกค้าและผู้พักอาศัยในชุมชนต่อสถานการณ์น้ำท่วม

  ระดับความเสี่ยง สูง

  การจัดการความเสี่ยง เตรียมความพร้อมในการดำเนินการป้องกันภัยธรรมชาติในชุมชน
  เพื่อสร้างความเชื่อมั่นในมาตรการรับมือต่อสถานการณ์ต่างๆ
  ซึ่งในปีที่ผ่านมาไม่มีภัยธรรมชาติเกิดขึ้น